Cirkevný sviatok

Cirkevný sviatok je deň, keď si cirkev pripomína významnú udalosť z dejín spásy alebo významného svätca.

V jednotlivých cirkvách sa rozlišujú rôzne stupne sviatkov.

Rímskokatolícka cirkev

Prikázané sviatky Rímskokatolíckej cirkvi (Slovensko) 
V rímskokatolíckej cirkvi sú najdôležitejšie prikázané sviatky. V súčasnosti sú na Slovensku pre rímskokatolíkov prikázané tieto sviatky:

 Panny Márie Bohorodičky (1. január)
 Zjavenie Pána (6. január)
 Nanebovstúpenie Pána (štvrtok, 40. deň od Veľkej noci, t.j. 39. deň po Nedeli Pánovho zmŕtvychvstania)
 Najsvätejšieho Kristovho tela a krvi (štvrtok po nedeli Najsvätejšej Trojice, t.j. 60. deň po Nedeli Pánovho zmŕtvychvstania)
 Svätých apoštolov Petra a Pavla (29. jún)
 Nanebovzatie Panny Márie (15. august)
 Všetkých svätých (1. november)
 Nepoškvrnené počatie (8. december)
 Narodenie nášho Pána Ježiša Krista (25. december)

V prikázaný sviatok a každú nedeľu sú veriaci povinní zúčastniť sa na omši v katolíckom obrade a zdržiavať sa práce (porov. CIC, kán. 12471248).

Slávnosti 
Po prikázaných sviatkoch, ktoré sú tiež slávnosťami, a nedeľách sa v rímskokatolíckej cirkvi prikladá najväčší význam slávnostiam, počas ktorých sa pripomínajú významní svätci alebo iné významné teologické prvky a udalosti zo Svätého Písma. Počas slávností, ktoré nie sú prikázané, veriaci nie sú povinní zúčastniť sa na omši, no účasť na nich Cirkev vrelo odporúča. V súčasnosti sa na Slovensku slávia nasledujúce slávnosti (vynímajúc prikázané sviatky spomínané už vyššie):
 Svätého Jozefa, ženícha Panny Márie (19. marec)
 Zvestovanie Pána (25. marec)
 Zoslanie Ducha Svätého (50. deň po Veľkej noci)
 Najsvätejšej Trojice (nedeľa po slávnosti Zoslania Ducha Svätého)
 Najsvätejšieho Srdca Ježišovho (piatok v týždeň po slávnosti Najsvätejšieho Kristovho Tela a Krvi)
 Narodenie svätého Jána Krstiteľa (24. jún)
 Svätých Cyrila a Metoda, slovanských vierozvestov (5. júl)
 Sedembolestnej Panny Márie, patrónky Slovenska (15. september)
 Krista Kráľa (34. nedeľa v Cezročnom období)

Okrem toho sa v každom kostole oslavuje výročie posvätenia ako slávnosť. Pri tých kostoloch, ktorých deň posviacky nie je známy sa výročie posviacky slávi 26. októbra.

Byzantský obrad

Stupne sviatkov 
V cirkvách byzantského obradu (teda v gréckokatolíckej a pravoslávnej cirkvi) sa sviatky podľa dôležitosti rozlišujú na niekoľko stupňov: 
 veľké sviatky
 stredné alebo tiež polyjelejné sviatky, delia sa ešte na: 
 - polyjelejné s bdením 
 - polyjelejné bez bdenia 
 malé (tzv. šestiričné) sviatky, delia sa ešte na:
 - šestiričné s veľkým slávoslovím 
 - šestiričné bez veľkého slávoslovia.
Okrem toho existujú dni bez sviatočného znaku (všedné).

Dvanásť veľkých sviatkov 
Najvýznamnejším sviatkom je Svätá a veľká nedeľa Paschy. Po nej má v liturgickom roku najvýznamnejšie miesto 12 veľkých sviatkov:

 Narodenie našej presvätej Vládkyne, Bohorodičky Márie, vždy Panny (8. september)
 Povýšenie úctyhodného a životodarného Kríža nad celým svetom (14. september)
 Vstup našej presvätej Vládkyne, Bohorodičky Márie, vždy Panny do chrámu (21. november)
 Narodenie podľa tela nášho Pána, Boha a Spasiteľa Ježiša Krista (25. december)
 Sväté Bohozjavenie nášho Pána, Boha a Spasiteľa Ježiša Krista (6. január)
 Stretnutie nášho Pána, Boha a Spasiteľa Ježiša Krista (2. február)
 Zvestovanie našej presvätej Vládkyni, Bohorodičke Márii, vždy Panne (25. marec)
 Vstup Pána do Jeruzalema (Kvetná nedeľa) (pohyblivý)
 Pánovo nanebovstúpenie (pohyblivý)
 Nedeľa Päťdesiatnice (Zostúpenie Svätého Ducha) (pohyblivý)
 Sväté Premenenie nášho Pána, Boha a Spasiteľa Ježiša Krista (6. august)
 Zosnutie našej presvätej Vládkyne, Bohorodičky Márie, vždy Panny (15. august)

Prikázané sviatky v Gréckokatolíckej cirkvi na Slovensku 

V Gréckokatolíckej cirkvi na Slovensku však ešte existujú aj prikázané sviatky, ktorými sú:

 Počatie presvätej Bohorodičky svätou Annou (8. december)
 Narodenie nášho Pána, Boha a Spasiteľa Ježiša Krista (25. december)
 Zbor presvätej Bohorodičky (26. december)
 Obrezanie nášho Spasiteľa Ježiša Krista (1. január)
 Bohozjavenie nášho Spasiteľa Ježiša Krista (6. január)
 Zvestovanie presvätej Bohorodičke (25. marec)
 Veľký piatok (pohyblivý)
 Svetlý pondelok (pohyblivý)
 Nanebovstúpenie Pána (pohyblivý)
 Svätí apoštoli Peter a Pavol (29. jún)
 Zosnutie presvätej Bohorodičky (15. august)

V nedeľu a prikázané sviatky sú gréckokatolíci povinní zúčastniť sa božskej liturgie (resp. slávenia modlitby časoslova, ak je napr. aliturgický deň) a podľa možnosti zdržiavať sa práce (porov. CCEO, kán. 881).

Pohyblivé a nepohyblivé sviatky 
Okrem toho sa sviatky v cirkevnom roku delia na pohyblivé a nepohyblivé. Pohyblivé sú tie, ktoré nemajú stály dátum slávenia a závisia od Paschy (napr. Nanebovstúpenie Pána, Zostúpenie Svätého Ducha). Nepohyblivé sú tie, ktoré majú pevne stanovený dátum slávenia (napríklad Narodenie Bohorodičky - 8. 9., Bohozjavenie - 6. 1., Premenenie Pána - 6. 8.).

Referencie

Pozri aj 
 Liturgický rok

Externé odkazy 
 LITURGICKÝ KALENDÁR RÍMSKOKATOLÍCKEJ CIRKVI
 Kalendár Gréckokatolíckej cirkvi na Slovensku s čítaniami

Liturgický rok
Kresťanské sviatky